SL Uradni list Evropske unije L 363/181

IZVEDBENI SKLEP KOMISIJE

z dne 17. decembra 2014

o ugotovitvi, da začasna opustitev preferencialnih carin, vzpostavljenih v okviru stabilizacijskega mehanizma za banane iz Trgovinskega sporazuma med Evropsko unijo in njenimi državami članicami na eni strani ter Kolumbijo in Perujem na drugi strani, za uvoz banan s poreklom iz Peruja za leto 2014 ni primerna

(2014/926/EU)

EVROPSKA KOMISIJA JE –

ob upoštevanju Pogodbe o Evropski uniji in Pogodbe o delovanju Evropske unije,

ob upoštevanju Uredbe (EU) št. 19/2013 Evropskega parlamenta in Sveta z dne 15. januarja 2013 o izvajanju dvostranske zaščitne klavzule in stabilizacijskega mehanizma za banane iz Trgovinskega sporazuma med Evropsko unijo in njenimi državami članicami na eni strani ter Kolumbijo in Perujem na drugi strani (1) in zlasti člena 15 Uredbe,

ob upoštevanju naslednjega:

(1) Stabilizacijski mehanizem za banane je bil uveden s Trgovinskim sporazumom med Evropsko unijo in njenimi državami članicami na eni strani ter Kolumbijo in Perujem na drugi strani, ki med pogodbenicami začasno velja v zvezi s Kolumbijo od 1. avgusta 2013 oziroma Perujem od 1. marca 2013.

(2) Na podlagi tega mehanizma in člena 15(2) Uredbe (EU) št. 19/2013 potem, ko je presežen sprožitveni obseg uvoza svežih banan (tarifna oznaka 0803 90 10 kombinirane nomenklature Evropske unije) iz Kolumbije ali Peruja, Komisija sprejme izvedbeni akt, s katerim lahko začasno opusti preferencialno carino, ki se uporablja za uvoz banan iz Kolumbije ali Peruja, ali določi, da takšna opustitev ni primerna.

(3) Komisija sprejme sklep v skladu s členom 8 Uredbe (EU) št. 182/2011 v povezavi s členom 4 Uredbe.

(4) Novembra 2014 je bilo videti, da je uvoz svežih banan s poreklom iz Peruja v Unijo presegel mejno vrednost iz zgoraj navedenega trgovinskega sporazuma.

(5) Komisija je zato v skladu s členom 15(3) Uredbe (EU) št. 19/2013 proučila učinek zadevnega uvoza na trg Evropske unije za banane, pri čemer je med drugim upoštevala učinek zadevnega uvoza na raven cen v Uniji, razvoj uvoza iz drugih virov ter celotno stabilnost trga Unije.

(6) Uvoz svežih banan iz Peruja je v obdobju od januarja 2014 do septembra 2014 predstavljal samo 1,9 % celotnega uvoza svežih banan v Unijo (podatki Eurostata).

(7) Uvoz svežih banan iz drugih običajnih držav uvoznic, zlasti Kolumbije, Kostarike in Paname, je bil močno pod mejnimi vrednostmi, ki so določene zanje s primerljivimi stabilizacijskimi mehanizmi, v zadnjih treh letih pa je sledil istim trendom in vrednostim na enoto.

(8) Povprečna veleprodajna cena banan na trgu Unije oktobra 2014 (0,98 EUR/kg) se v primerjavi s povprečnimi cenami iz prejšnjih mesecev ni občutno spremenila.

(9) Poleg tega nič ne kaže, da bi bila stabilnost trga Unije ogrožena zaradi uvoza svežih banan iz Peruja, ki presega sprožitveni obseg uvoza, ali da bi ta imel večji vpliv na proizvajalce Unije.

(10) Nazadnje ne obstaja tveganje za resno poslabšanje ali resno poslabšanje za proizvajalce v najbolj oddaljenih regijah Unije.

(11) Na podlagi zgornjega pregleda je Komisija sklenila, da začasna opustitev preferencialnih carin za uvoz svežih banan s poreklom iz Peruja ne bi bila primerna. Komisija bo še naprej pozorno spremljala uvoz banan iz Peruja –

SPREJELA NASLEDNJI SKLEP:

Člen 1

Začasna opustitev preferencialnih carin za uvoz svežih banan iz tarifne oznake 0803 90 10 kombinirane nomenklature Evropske unije s poreklom iz Peruja za leto 2014 ni primerna.

Člen 2

Ta sklep začne veljati na dan objave v Uradnem listu Evropske unije.

V Bruslju, 17. decembra 2014 Za Komisijo Predsednik Jean-Claude JUNCKER

(1) UL L 17, 19.1.2013, str. 1.